#### E L Ő T E R J E S Z T É S

### Szombathely Megyei Jogú Város Közgyűlése

### Gazdasági és Városstratégiai Bizottságának

**2016. június 6-i ülésére**

*Átjárási szolgalommal terhelt terület felújításának támogatása*

A Március 15. tér 1. – Petőfi S. u. 51. sz. (Szombathely 6123 hrsz.) alatti társasház 1960-ban épült. A Március 15. tér és a Petőfi S. u. sarkán az emeleti lakások alatti, a társasház tulajdonát képező árkádos részen biztosított a gyalogos közforgalom. A közterületek javára szóló átjárási szolgalmi jog a társasház létesítésekor nem került bejegyzésre, ennek rendezésével kapcsolatban kereste fel Önkormányzatunkat közös képviselőként a SZOVA Zrt.

A megkeresés szerint az átjáró forgalomból eredően olyan mértékű karbantartási és fenntartási igény keletkezik, amelynek költségviselésére a társasház megállapodást kíván kötni az Önkormányzattal.

A 6123 hrsz-hoz tartozó, szolgalommal terhelt árkádrész területe 175 m2. Az épületrész takarítási és megvilágítási költségeihez 170 Ft/m2/hó mértékben megállapított hozzájárulás esetén az Önkormányzatot éves szinten 375.000,- Ft (azaz háromszáz-hetvenötezer forint) kiadás terhelné.

Az árkád oszlopainak felújítása a 6123 hrsz-hoz tartozó részen a Vasi Bi-For Kft. (9700 Szombathely, Szent Flórián krt. 27.) árajánlata alapján bruttó 1.950.000,- F (azaz egymillió-kilencszázötvenezer forint).

Az árkádsor folytatása további 105 m2 területen a Petőfi Sándor u. 49. (6122 hrsz.) és 45. (6121 hrsz.) számú társasházak tulajdonát képezi, amely társasházak részéről egyelőre nem érkezett megkeresés a szolgalomalapítással és az árkádsor felújításával kapcsolatban, és fenti árajánlat erre a területre nem is vonatkozik.

Jelen előterjesztésnek pénzügyi kihatása egyszeri 1.950.000,- Ft (azaz egymillió-kilencszázötvenezer forint), valamint évente 375.000,- Ft (háromszázhetvenötezer forint), amely összegek az önkormányzat 2016. évi költségvetéséről szóló, SZMJV Önkormányzata Közgyűlésének 5/2016.(III.01.) önkormányzati rendelete 15. mellékletének „Szolgalmi joggal terhelt épületrész karbantartása” előirányzat terhére történne.

Kérem Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2016. május 31.

 Lakézi Gábor

 osztályvezető

**HATÁROZATI JAVASLAT**

**….…./2016. (VI. 06.) számú Gazdasági és Városstratégiai Bizottsági határozat**

A Gazdasági és Városstratégiai Bizottság az átjárási szolgalommal terhelt terület felújításának támogatásáról szóló előterjesztést megtárgyalta, és az alábbi döntést hozta.

1. A Bizottság elfogadja, hogy a Március 15. tér 1. – Petőfi S. u. 51. sz. társasház árkádsora alatti terület továbbra is a közösségi közlekedési tér részeként szolgáljon, és arra a szolgalmi jog bejegyzése megtörténjen.
2. A Bizottság a Március 15. tér 1. – Petőfi S. u. 51. sz. alatti ingatlan árkádsorának felújításához utólagos elszámolással, a „Szolgalmi joggal terhelt épületrész karbantartása” előirányzat terhére maximum 1.950.000,- Ft (azaz egymillió-kilencszázötvenezer forint) értékig támogatja
3. A támogatási szerződés Önkormányzat által történő aláírásának feltétele a szolgalmi jog ingatlan-nyilvántartásban történő bejegyzése.

(A Bizottság a fenti határozatot az Önkormányzat SZMSZ-ének 54. § (5) pont 10. alpontjában kapott felhatalmazása, valamint Szombathely Megyei Jogú Város Önkormányzata Közgyűlésének az önkormányzat 2016. évi költségvetéséről szóló 5/2016.(III.01.) önkormányzati rendeletének 17. mellékletének „Szolgalmi joggal terhelt épületrész karbantartása” előirányzat terhére hozta meg.)

**Felelős:** A végrehajtás előkészítéséért:

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

**Határidő:** 2016. szeptember 30.